VSA: Meisie skiet 2 leerlinge, onderwyser | Netwerk24
'n Personeellid en twee leerlinge is Donderdag in 'n skietery by 'n skool in die Amerikaanse deelstaat Idaho gewond.
'n Gr. 6-leerling van die Rigby Middle School het met 'n vuurwapen op die personeel en die leerlinge losgebrand.
Steve Anderson, die plaaslike polisiehoof, het op 'n nuuskonferensie bekend gemaak dat die vermeende aanvaller 'n meisie is en nie 'n seun, soos wat aanvanklik berig is, nie.
Sy is in aanhouding en sal na verwagting op aanklagte van poging tot moord teregstaan.
Fox News berig dat twee mense in 'n gang in die skool geskiet is, terwyl die derde slagoffer buite geskiet is. 'n Onderwyser het die meisie glo daarna ontwapen.
Die gewonde leerlinge en personeellid is daarna in 'n hospitaal opgeneem, sê dr. Michael Lemon, direkteur van trauma van die Eastern Idaho Regional Medical Center, volgens Fox News.
Die volwassene, wat een keer raak geskiet is, is reeds uit die hospitaal ontslaan. Die een leerling is een keer getref en sal dalk in die toekoms operasies moet ondergaan. Die tweede leerling is twee keer gewond, sê Lemon. Hy het nie gesê waar hulle getref is nie. – Reuters, NBC, Fox News